钦定古今图书集成/明伦汇编/氏族典/第150卷 > 孙如游
## 钦定古今图书集成/明伦汇编/氏族典/第150卷 > 孙如游

按《明外史孙如游传》：“如游，字景文，馀姚人，都御史燧
曾孙也。万历二十三年进士，累官礼部右侍郎。四十
七年，左侍郎何宗彦去位，署印无人，大学士方从哲
屡以如游请，明年三月始得命。部事丛积，如游决遣
无滞。七月，帝疾大渐，偕诸大臣受顾命。帝崩，郑贵妃惧祸深，结李选侍，为请封后。选侍喜，亦为请封太后。”
八月朔，光宗即位三日，如游请建东宫，帝从之。俄遵
遗旨谕阁臣封贵妃为皇太后。如游奏曰：“不可。”疏入，
未报。如游寻进本部尚书。熹宗为皇孙，时未就傅。即
位七日，如游请开讲筵，报可。十月命以东阁大学士
入参机务。言者诋其不由廷推，交章论列。如游屡乞
去，帝辄慰留。天启元年，如游十四疏乞去。乃加太子
太保、文渊阁大学士，遣官护送，荫子给赐，悉如彝典。
家居四年卒。赠少保，谥“文恭。”